## Barrachina reclama al Govern 350 milions pendents per a la reutilització d’aigües depurades en les estacions de l’Alacantí i el Baix Segura

*** El conseller d’Agricultura, Aigua, Ramaderia i Pesca s’ha reunit amb representants de les comunitats de Regs de Llevant Marge Esquerre i Marge Dret
* “La nostra agricultura necessita aigua per a poder salvar els regadius i mantindre els milers d’ocupacions que depenen d’estos”**

El conseller d’Agricultura, Aigua, Ramaderia i Pesca, Miguel Barrachina, ha reclamat al Govern central “que pose en marxa els més de 350 milions d’euros en inversions en les estacions depuradores de Monte Orgegia, Rincón de León, Torrevieja i Orihuela Costa”.

Així ho ha manifestat després de reunir-se esta vesprada a Torrevieja amb representants de les comunitats Regs de Llevant Marge Esquerre i Marge Dret, als quals ha traslladat el seu compromís de “treballar per a garantir el futur de la gent que sempre ha viscut del camp i que són marca d’identitat i economia de la Comunitat Valenciana, i que asseguren, a més, aliments de qualitat i accessibles a tots els consumidors”.

El conseller d’Agricultura ha assenyalat que “a la retallada al transvasament Tajo-Segura perpetrat pel Govern d’Espanya s’unix la seua inoperància per a invertir en la reutilització de l’aigua que necessiten els nostres regants amb la finalitat d’evitar la mort de milers d’arbres per set i la pèrdua de milers d’ocupacions en l’agricultura”.

En referència al transvasament Tajo-Segura, Barrachina ha apel·lat a la “unitat d’acció” com “l’única manera per a defendre l’aigua que ens correspon”. En este sentit, ha fet referència a la sentència de l’Audiència Nacional coneguda hui i que dona la raó a la Comunitat Valenciana en la defensa del transvasament. “Els tribunals ens donen la raó en el que és de justícia per al nostre camp i regants. S’imposa el sentit comú davant els criteris polítics que han marcat tant les decisions ministerials com les de Castella-la Manxa”.

Així, Barrachina ha afirmat que “les decisions del Govern d’Espanya en matèria hídrica sempre perjudiquen els regants i agricultors d’esta terra”, “Ens lleven l’aigua que ens correspon per justícia per a poder salvar els nostres regadius i els milers d’ocupacions que en depenen, no es posen en marxa les inversions que són necessàries per a poder tindre més aigua reutilitzada i ens condemnen a l’aigua dessalada amb els greus perjuís mediambientals i econòmics que es deriven d’això”.

En relació amb les estacions depuradores de Rincón de León i Monte Orgegia, Barrachina ha reclamat al Ministeri de Transició Ecològica que duga a terme, a través d’Acuamed, les obres de reutilització. “Estes actuacions, que tenen un pressupost de més de 300 milions d’euros que ha d’executar el Ministeri beneficien directament una terra ja molt castigada pel Govern central amb les seues retallades”, ha subratllat.

A més de disminuir el dèficit hídric que presenten les entitats de reg de la zona i augmentar la seua garantia de subministrament, es garantiria el consum en el regadiu de totes les aigües depurades i la connexió amb les entitats de reg perquè puguen reutilitzar l’aigua, ha explicat el conseller.

Barrachina ha reclamat també l’aprofitament dels recursos disponibles en la zona de La Pedrera i que procedixen del transvasament Tajo-Segura, de les estacions depuradores de Torrevieja i de les platges d’Orihuela i de la dessaladora de Torrevieja, “una actuació que ha de suposar una inversió per part del Ministeri de prop de 52 milions d’euros”.

Fecha: 23/07/2024